酬元九對新栽竹有懷見寄
作者：白居易
朝代：唐

paragraphs: 昔我十年前，與君始相識。
曾將秋竹竿，比君孤且直。
中心一以合，外事紛無極。
共保秋竹心，風霜侵不得。
始嫌梧桐樹，秋至先改色。
不愛楊柳枝，春來輭無力。
憐君別我後，見竹長相憶。
長欲在眼前，故栽庭戶側。
分首今何處，君南我在北。
吟我贈君詩，對之心惻惻。